Kamal Qureshi (SF), 2002-03-21:
Jeg vil godt starte med sige, at jeg synes, forslaget indeholder en del gode elementer, men jeg synes desværre også, at der stadig væk er en hel del socialdemokratisk beton i forslaget med accept af 24-års-reglen og tvangsboligfordelingen af flygtningene.
Jeg vil da gerne sige, at vi i SF anerkender, at Socialdemokratiet har accepteret, at nydanskere er kommet for at blive, og jeg vil da gå så vidt som til at sige, at jeg personlig anerkender det fremskridt, det er et udtryk for.
Men jeg synes altså, det er et problem, hvis Socialdemokratiet præciserer det her forslag og mener, at det er et visionært forslag, som tager hånd om de fremtidsproblemer, som det danske samfund står over for, for så har vi i hvert fald ikke et regeringsdueligt alternativ, som vi kan kæmpe mod den borgerlige regeringsblok med til den næste valgkamp, og det synes jeg altså er et problem.
Jeg synes, Socialdemokratiet mangler at træde ind i frihedens århundrede.
SF's forslag tager jo helt konkret ikke alene integrationen med, men vi tager også hensynet til udlændingedelen med, dem, som vi modtager.
Det har Socialdemokratiet stadig væk ikke præsenteret.
Socialdemokratiet praler af heroppefra, at de præsenterede deres integrationsoplæg før regeringen.
Jeg synes, det er et problem, at Socialdemokratiet ikke anerkender, at dets indsats på integrationsområdet, medens det sad i regering, var mildest talt ringe, og jeg synes, det er et problem, at Socialdemokratiet fremfører, at det, at det nu går ind for at etablere et organ, der kan behandle klager over racediskrimination og forskelsbehandling, er et eller andet visionært bud, oven i købet nu, hvor regeringen faktisk bliver pålagt at sætte det i værk.
Der ligger et EF-direktiv, som pålægger regeringen at gennemføre det i år 2003, så fører man det ind i sit forslag, og så siger man, det er et visionært forslag, at man nu vil have et klageorgan, vel vidende at man havde et flertal i Folketinget i sin egen regeringsperiode til at gennemføre det klageorgan og imødegå noget af den diskrimination, som er et af integrationsproblemerne i det danske samfund.
Det synes jeg er utrolig ringe.
Jeg synes, det er ringe, at et Socialdemokrati, som efter manges mening mistede utrolig stor troværdighed i den danske befolkning lige præcis grundet sin mislykkede integrationspolitik, ikke anerkender det og virkelig går til biddet og siger, at nu skal vi altså virkelig have løst de her problemer, nu skal vi virkelig have gjort noget ved diskriminationen, nu skal vi virkelig gå ind og gøre noget ved de strukturelle barrierer, der er i det danske samfund, som det er nødvendigt at fjerne for at få en ligebehandling af mennesker i det danske samfund uanset deres etniske herkomst.
Jeg synes også, det er et problem, at Socialdemokratiet også lægger op til accept af 24-års-reglen.
Det synes jeg også er et udtryk for, at det ikke accepterer de frihedsrettigheder, der må gælde i det her frihedsårhundrede.
Jeg vil igen påpege, at SF lægger op til, at vi respekterer de unges frie ret til at vælge, og lægger op til en stramning af retspraksis omkring tvangsægteskaber.
Det har vi lagt op til længe, det lagde vi op til allerede, mens Socialdemokratiet sad med regeringsmagten og havde mulighed for at gennemføre det, uden at Socialdemokratiet bed på.
Så jeg synes, det er ærgerligt, og det er lidt som det forsømte forår for SF, at vi nu har et Socialdemokrati, der fremsætter dele, som det faktisk havde mulighed for at gennemføre, før valgkampen gik i gang, den sidste valgkamp vel at mærke, uden at der reelt er et visionært bud, som kan vise, at det her er den station, vi er på vej til, at det ikke anerkender, hvor vi står her og nu.
Det mener jeg ikke vi kan vinde den næste valgkamp med.